CELEX: 32018D1669
Language: ro
Date: 2018-11-06 00:00:00
Title: Decizia de punere în aplicare (UE) 2018/1669 a Comisiei din 6 noiembrie 2018 de abrogare a Deciziei 2006/80/CE de acordare pentru anumite state membre a derogării prevăzute la articolul 3 alineatul (2) din Directiva 92/102/CEE a Consiliului privind identificarea și înregistrarea animalelor [notificată cu numărul C(2018) 7239]

8.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 278/28
               
            
         DECIZIA DE PUNERE ÎN APLICARE (UE) 2018/1669 A COMISIEI
         din 6 noiembrie 2018
         de abrogare a Deciziei 2006/80/CE de acordare pentru anumite state membre a derogării prevăzute la articolul 3 alineatul (2) din Directiva 92/102/CEE a Consiliului privind identificarea și înregistrarea animalelor
         
            
               [notificată cu numărul C(2018) 7239]
            
         
         (Numai textele în limbile cehă, franceză, italiană, portugheză, slovacă și slovenă sunt autentice)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2008/71/CE a Consiliului din 15 iulie 2008 privind identificarea și înregistrarea porcinelor (1), în special articolul 3 alineatul (2),
         întrucât:
         
                     (1)
                  
                  
                     Directiva 2008/71/CE stabilește cerințele minime în ceea ce privește identificarea și înregistrarea porcinelor.
                  
               
                     (2)
                  
                  
                     În conformitate cu articolul 3 alineatul (1) din Directiva 2008/71/CE, statele membre trebuie să se asigure că autoritatea competentă dispune de o listă actualizată conținând toate exploatațiile de pe teritoriul lor care dețin animalele aflate în domeniul de aplicare al respectivei directive.
                  
               
                     (3)
                  
                  
                     Articolul 3 alineatul (2) din Directiva 2008/71/CE prevede posibilitatea de a autoriza statele membre să excludă din lista exploatațiilor prevăzută la articolul 3 alineatul (1) din directiva respectivă persoanele fizice care dețin un singur porc pentru propria folosință sau propriul consum, cu condiția ca acest animal să fie supus, înaintea oricărei deplasări, controalelor prevăzute în respectiva directivă.
                  
               
                     (4)
                  
                  
                     Decizia 2006/80/CE a Comisiei (2) autorizează Republica Cehă, Franța, Italia, Portugalia, Slovenia și Slovacia să aplice derogarea prevăzută în prezent la articolul 3 alineatul (2) din Directiva 2008/71/CE în cazul exploatațiilor care dețin un singur porc.
                     Republica Cehă, Franța, Italia, Portugalia, Slovenia și Slovacia au confirmat că nu mai aplică derogarea prevăzută la articolul 3 alineatul (2) din Directiva 2008/71/CE în cazul exploatațiilor care dețin un singur porc.
                  
               
                     (5)
                  
                  
                     Prin urmare, Decizia 2006/80/CE ar trebui abrogată.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Decizia 2006/80/CE se abrogă.
         
         
            Articolul 2
            Prezenta decizie se adresează Republicii Cehe, Republicii Franceze, Republicii Italiene, Republicii Portugheze, Republicii Slovenia și Republicii Slovace.
         
         
            Adoptată la Bruxelles, 6 noiembrie 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 213, 8.8.2008, p. 31.
         
            (2)  Decizia 2006/80/CE a Comisiei din 1 februarie 2006 de acordare pentru anumite state membre a derogării prevăzute la articolul 3 alineatul (2) din Directiva 92/102/CEE a Consiliului privind identificarea și înregistrarea animalelor (JO L 36, 8.2.2006, p. 50).